## Pravilnik o načinu i postupku ostvarivanja i neposredne isplate naknade za kvalitetno poljoprivredno sjeme, NPK mineralna gnojiva i konzerve sardina

### NN 17/1997 (14.2.1997.), Pravilnik o načinu i postupku ostvarivanja i neposredne isplate naknade za kvalitetno poljoprivredno sjeme, NPK mineralna gnojiva i konzerve sardina

# **MINISTARSTVO POLJOPRIVREDE I ŠUMARSTVA**

Na temelju članka 13. i 16. Zakona o novčanim poticajima i naknadama
u poljoprivredi i ribarstvu ("Narodne novine", br. 29/94, 9/95,
108/95 i 108/96), ministar poljoprivrede i šumarstva i ministar financija
donose:

## **PRAVILNIK**

### **O NAČINU I POSTUPKU OSTVARIVANJA I NEPOSREDNE ISPLATE NAKNADE ZA KVALITETNO POLJOPRIVREDNO SJEME, NPK MINERALNA GNOJIVA I KONZERVE SARDINA**

I. TEMELJNE ODREDBE

Članak 1.

Ovim Pravilnikom uređuje se način i postupak ostvarivanja i neposredne
isplate naknade te propisuju obrasci popisa korisnika naknade za kvalitetno
poljoprivredno sjeme kukuruza, šećerne repe, soje, suncokreta, uljane repice,
duhana, krumpira (u daljnjem tekstu: kvalitetno poljoprivredno sjeme),
sve vrste NPK mineralnih gnojiva (u daljnjem tekstu: NPK gnojiva) i konzerve
sardina u ulju i umaku od povrća (u daljnjem tekstu: sardina konzerve).

Članak 2.

(1) Kosirnici naknade za kvalitetno poljoprivredno sjeme i NPK gnojiva
iz domaće proizvodnje su pravne i fizičke osobe koje ih koriste za proizvodnju
u poljoprivredi na teritoriju Republike Hrvatske, a ostvaruju svoja prava
kupnjom sjemena od registriranih dorađivača sjemena odnosno proizvođača
NPK gnojiva, na način da dorađivači odnosno proizvođači umanje korisnicima
prodajne cijene proizvoda iz članka 14. točke 1. i 2. Zakona o novčanim
poticajima i naknadama u poljoprivredi i ribarstvu ("Narodne novine",
broj 29/94, 9/95, 108/95 i 108/96).

(2) Korisnici naknade su i proizvođači sardina konzervi za prodane i
isporučene količine tog proizvoda na domaćem tržištu ili u izvozu.

Članak 3.

(1) Naknada se ostvaruje podnošenjem zahtjeva za isplatu Ministarstvu
poljoprivrede i šumarstva, Zagreb, Ulica grada Vukovara 78.

(2) Uz zahtjev za isplatu naknade obvezno se prilaže:

1. obračun naknade posebno iskazan za svaku vrstu kvalitetnog poljoprivrednog
sjemena, NPK gnojiva i sardina konzervi po jedinici proizvoda i za ukupne
količine proizvoda,

2. fakturu o prodaji proizvoda korisniku odnosno obračun i potvrdu primitka
u slučaju isporuke kvalitetnog poljoprivrednog sjemena za vlastite potrebe,
na kojima je obračunato umanjenje cijene za iznos naknade za svaku vrstu
i količinu proizvoda,

3. dokument o isporuci proizvoda korisniku uz fakturu za koji se traži
naknada, ovjeren potpisom i pečatom korisnika odnosno čitljivim potpisom
ovlaštenog prijevoznika,

4. izjavu da je roba isporučena korisniku, da se zahtjev za naknadu
podnosi prvi puta i da proizvod potječe iz domaće proizvodnje, odnosno
da su sardina konzerve proizvedene od domaćeg ulova plave ribe,

5. nalog za naplatu, obrazac broj 43 - Zavoda za platni promet, bez
upisivanja nadnevka izvršenja naloga i potpisa.

(3) Rok za dostavu zahtjeva Ministarstvu poljoprivrede i šumarstva,
za isplatu naknade s potrebitom dokumetacijom je dvadeset dana od zadnjeg
dana u obračunskom mjesecu.

Članak 4.

Naknada za kvalitetno poljoprivredno sjeme, NPK gnojiva i sardina konzerve
isplaćuje se na teret računa broj 30102-789-2229 Ministarstva poljoprivrede
i šumarstva - sredstva za novčane poticaje i naknade, a u korist žiro računa
korisnika naknade.

Članak 5.

(1) Korisnik naknade je obvezan voditi pravilan, uredan i pravovremeni
popis korisnika i ostvarenih naknada na propisanim obrascima koji se objavljuju
uz ovaj Pravilnik i čine njegov sastavni dio.

(2) Ukoliko se ne vodi popis iz stavka 1. , te ukoliko taj popis nije
točan i potpun korisnik naknade ne može ostvariti isplatu iste.

Članak 6.

Nadzor nad primjenom ovoga Pravilnika glede isplate novčanih naknada
provode inspektori proračunskog nadzora Ministarva financija i inspektori
unutarnjeg nadzora Ministarstva poljoprivrede i šumarstva shodno odredbama
članka 17. Zakona o novčanim poticajima i naknadama u poljoprivredi i ribarstvu.

Članak 7.

Za sjemensku robu na koju je ostvarena naknada, a naknadno je od korisnika
vraćena dorađivaču, dorađivač je dužan u roku 15 dana od povratka izvršiti
povrat naknade za tu količinu sjemena na račun Ministarstva iz članka 4.
ovoga Pravilnika.

Članak 8.

Dorađivač kvalitetnog poljoprivrednog sjemena odnosno proizvođač NPK
gnojiva dužan je početkom kalendarske godine dostaviti Ministarstvu cjenik
po vrstama, sortama i hibridima poljoprivrednog sjemena odnosno cjenik
NPK gnojiva po formulacijama i mjesecima za tekuću godinu.

II. KAZNENE ODREDBE

Članak 9.

(1) Novčanom kaznom u visini od 15.000,00 do 30.000,00 kuna kaznit će
se za prekršaj pravna ili fizička osoba ako je naknadu obračunala protivno
odredbama članka 3. i 7. ovoga Pravilnika.

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u visini od 3.000,00 do 6.000,00 kuna.

Članak 10.

(1) Novčanom kaznom u visini od 5.000,00 do 10.000,00 kuna kaznit će
se za prekršaj pravna i fizička osoba ako se nije pridržavala odredaba
članka 5. i 8. ovoga Pravilnika.

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u visini od 1.500,00 do 2.500,00 kuna .

III. PRIJELAZNE I ZAVRŠNE ODREDBE

Članak 11.

Danom stupanja na snagu ovoga Pravilnika prestaje važiti Pravilnik o
načinu i postupku ostvarivanja naknade za kvalitetno poljoprivredno sjeme,
NPK mineralna gnojiva i konzerve sardina ("Narodne novine", br.
19/95).

Članak 12.

Ovaj Pravilnik stupa na snagu danom objave u "Narodnim novinama".

Klasa: 011-02/97-01/19
Urbroj: 525-01-97-01
Zagreb, 31. siječnja, 1997.

Ministar financija
**mr. Božo Prka**, v. r.
Ministar
poljoprivrede i šumarstva
**mr. Zlatko Dominiković**, v. r.

![](dodatni/368245.gif)

Pravilnik, NN 17/1997-253